CELEX: 22007D0373
Language: mt
Date: 2007-03-22 00:00:00
Title: 2007/373/KE: Deċiżjoni Nru 1/2007 tat- 22 ta’ Marzu 2007 tal-Kumitat Konġunt imsemmi fil-Ftehim Interim dwar il-kummerċ u materji relatati mal-kummerċ bejn il-Komunità Ewropea, minn naħa waħda, u r-Repubblika ta’ l-Albanija, min-naħa l-oħra, li tadotta r-Regoli ta’ Proċedura tiegħu inklużi t-Termini ta’ Referenza u Struttura tal-Gruppi ta’ Ħidma KE–Albanija

1.6.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 140/55
            
         DEĊIŻJONI Nru 1/2007
   tat-22 ta’ Marzu 2007
   tal-Kumitat Konġunt imsemmi fil-Ftehim Interim dwar il-kummerċ u materji relatati mal-kummerċ bejn il-Komunità Ewropea, minn naħa waħda, u r-Repubblika ta’ l-Albanija, min-naħa l-oħra, li tadotta r-Regoli ta’ Proċedura tiegħu inklużi t-Termini ta’ Referenza u Struttura tal-Gruppi ta’ Ħidma KE–Albanija
   (2007/373/KE)
   IL-KUMITAT KONĠUNT
   Wara li kkunsidra il-Ftehim bejn il-Komunità Ekonomika Ewropea u r-Repubblika ta’ l-Albanija dwar il-kummerċ u l-koperazzjoni kummerċjali u ekonomika (minn hawn ‘il quddiem imsejjaħ “il-Ftehim”), li sar effettiv fl-1 ta’ Diċembru 1992, u b’mod partikolari l-Artikolu 18 tiegħu,
   Wara li kkunsidra l-Ftehim Interim dwar il-kummerċ u materji relatati mal-kummerċ bejn il-Komunità Ewropea, minn naħa waħda, u r-Repubblika ta’ l-Albanija, min-naħa l-oħra (minn hawn ‘il quddiem imsejjaħ “il-Ftehim Interim”), li ġie iffirmat fit-12 ta’ Ġunju 2006, u b’mod partikolari l-Artikoli 42 u 43 tiegħu,
   Billi l-Ftehim Interim daħal fis-seħħ fl-1 ta’ Diċembru 2006,
   IDDEĊIEDA KIF ĠEJ:
   Artikolu 1
   Il-presidenza
   Il-Kumitat Konġunt għandu jkun presedut alternattivament minn kull waħda mill-Partijiet.
   Artikolu 2
   Laqgħat
   Il-Kumitat Konġunat għandu jiltaqa’ regolarment darba fis-sena fi Brussell jew f’Tirana alternattivament. Jistgħu jissejħu laqgħat speċjali tal-Kumitat Konġunt permezz ta’ ftehim reċiproku fuq t-talba ta’ Parti jew oħra.
   Sakemm ma jiġix deċiż diversament, il-laqgħat tal-Kumitat Konġunt m'għandhomx ikunu pubbliċi.
   Artikolu 3
   Id-delegazzjonijiet
   Qabel kull laqgħa, il-President għandu jiġi informat dwar il-kompożizzjoni tad-delegazzjoni ta’ kull Parti.
   Rapreżentant tal-Bank Ewropew ta’ l-Investiment (BEI) jista’ jattendi l-laqgħat tal-Kumitat Konġunt, bħala osservatur, meta fuq l-aġenda jidhru kwistjonijiet li jikkonċernaw il-BEI.
   Il-Kumitat Konġunt jista’ jistieden persuni li mhumiex membri sabiex jattendu l-laqgħat tiegħu sabiex jipprovdu informazzjoni dwar suġġetti partikolari.
   L-Istati Membri tal-Komunità Ewropea jkunu informati dwar il-laqgħat tal-Kumitat Konġunt.
   Artikolu 4
   Segretarjat
   Uffiċjal tal-Kummissjoni Ewropea u l-uffiċjal tar-Repubblika ta’ l-Albanija għandhom jaġixxu flimkien bħala Segretarji tal-Kumitat Konġunt.
   Artikolu 5
   Il-korrispondenza
   Kull korrispondenza lill-u mill-President tal-Kumitat Konġunt għandha tiġi komunikata liż-żewġ Segretarji. Iż-żewġ Segretarji għandhom jassiguraw li l-korrispondenza tiġi ċċirkolata, fejn ikun il-każ, lir-rappreżentanti rispettivi tagħhom fil-Kumitat Konġunt.
   Artikolu 6
   L-aġenda tal-laqgħat
   1.   Il-President u s-Segretarji għandhom ifasslu aġenda provviżorja għal kull laqgħa mhux aktar tard minn 15-il ġurnata xogħol qabel il-bidu tal-laqgħa.
   L-aġenda proviżjora għandha tinkludi l-punti li dwarhom tkun saret talba għall-inklużjoni riċevuta mis-Segretarji mhux aktar tard minn 21 ġurnata tax-xogħol qabel il-bidu tal-laqgħa, biss li dawn il-punti m'għandhomx jinkitbu fl-aġenda provviżorja sakemm id-dokumentazzjoni relevanti ma tkunx ġiet komunikata lis-Segretarji mhux aktar tard mid-data li fiha ġiet mibgħuta l-aġenda.
   L-aġenda għandha tiġi adottata mill-Kumitat Konġunt fil-bidu ta’ kull laqgħa. Jekk iż-żewġ Partijiet jaqblu, jistgħu jiġu inklużi fl-aġenda punti diversi minn dawk li jidhru fl-aġenda provviżorja.
   2.   Il-President jista’, bi ftehim maż-żewġ Partijiet, iqassar il-limiti ta’ żmien stipulati fil-paragrafu 1 sabiex jittieħed kont tal-ħtiġijiet ta’ xi każ partikolari.
   Artikolu 7
   Minuti
   Għandhom jitfasslu abbozzi tal-minuti ta’ kull laqgħa tal-Kumitat Konġunt mill-Parti li tospita l-laqgħa. Dawn għandhom jindikaw id-deċiżjonijiet u r-rakkomandazzjonijiet meħuda u l-konklużjonijiet adottati. Fi żmien xahrejn wara l-laqgħa, l-abbozz tal-minuti għandu jiġi preżentat lill-Kumitat Konġunt għall-approvazzjoni. Meta jiġu approvati, il-minuti għandhom jiġu ffirmati mill-President u miż-żewġ Segretarji u esemplari oriġinali għandha tiġi arkivjata minn kull Parti. Għandha tintbagħat kopja tal-minuti lil kull destinatarju msemmi fl-Artikolu 4 ta’ din id-Deċiżjoni.
   Artikolu 8
   Id-deliberazzjonijiet
   Il-Kumitat Konġunt għandu jieħu d-deċiżjonijiet tiegħu u jifformula r-rakkomandazzjonijiet tiegħu bi ftehim reċiproku bejn il-Partijiet.
   Waqt il-perjodu bejn sessjoni u oħra, il-Kumitat Konġunt jista’ jieħu deċiżjonijiet jew jagħmel rakkomandazzjonjiet permezz ta’ proċedura bil-miktub jekk iż-żewġ Partijiet jaqblu.
   Id-deċiżjonijiet u r-rakkomandazzjonijiet tal-Kumitat Konġunt fis-sens ta’ l-Artikolu 43 tal-Ftehim Interim għandhom jissemmew rispettivament “Deċiżjoni” u “Rakkomandazzjoni” li jkunu segwiti minn numru serjali, mid-data ta’ l-adozzjoni tagħhom u minn deskrizzjoni tas-suġġett tagħhom.
   Id-deċiżjonijiet u r-rakkomandazzjonijiet tal-Kumitat Konġunt għandhom jiġu ffirmati mill-President u awtentikati miż-żewġ Segretarji.
   Id-deċiżjonijiet meħuda mill-Kumitat Konġunt għandhom jiġu ppublikati mill-Partijiet fil-pubblikazzjonijiet uffiċjali rispettivi tagħhom. Kull Parti tista’ tiddeċiedi fuq il-pubblikazzjoni ta’ kwalunkwe att ieħor adottat mill-Kumitat Konġunt.
   Artikolu 9
   Lingwi
   Il-lingwi uffiċjali tal-Kumitat Konġunt għandhom jkunu l-lingwi uffiċjali taż-żewġ Partijiet.
   Sakemm ma jiġix deċiż diversament, il-Kumitat Konġunt għandu jibbaża d-deliberazzjonjiet tiegħu fuq id-dokumentazzjoni ppreparata f’dawn il-lingwi.
   Artikolu 10
   L-ispejjeż
   Il-Komunità u r-Repubblika ta’ l-Albanija għandhom iħallsu l-ispejjeż relatati mal-parteċipazzjoni tagħhom fil-laqgħat tal-Kumitat Konġunt u tal-gruppi ta’ ħidma, kemm fir-rigward ta’ l-infiq relatat mal-persunal, ma’ l-ivjaġġar u mas-sussistenza kif ukoll fir-rigward ta’ l-ispejjeż postali u tat-telekomunikazzjoni.
   In-nefqa relatata ma’ l-interpretazzjoni, traduzzjoni u riproduzzjoni ta’ dokumenti fil-laqgħat kif ukoll kull nefqa oħra relatata ma’ materjali tal-laqgħat għandha titħallas mill-Parti li tospita l-laqgħat.
   Artikolu 11
   Il-gruppi ta’ ħidma
   It-Termini ta’ Referenza u Struttura tal-gruppi ta’ ħidma mwaqqfa sabiex jassistu l-Kumitat Konġunt fil-qadi ta’ dmirijietu huma disposti fl-Anness ma’ din id-Deċiżjoni.
   Il-gruppi ta’ ħidma għandhom ikunu magħmula minn rappreżentanti taż-żewġ Partijiet. Huma għandhom ikunu preseduti alternattivament miż-żewġ Partijiet, skond ir-Regoli ta’ Proċedura tal-Kumitat Konġunt.
   Il-gruppi ta’ ħidma għandhom jaħdmu taħt l-awtorità tal-Kumitat Konġunt, li lilu għandhom jirrapportaw wara kull laqgħa. Huma m'għandhomx jieħdu deċiżjonijiet iżda għandhom jagħmlu rakkomandazzjonijiet lill-Kumitat Konġunt.
   Il-Kumitat Konġunt jista’ jiddeċiedi li jabolixxi kwalunkwe grupp ta’ ħidma eżistenti, jimmodifika it-Termini ta’ Referenza tagħhom jew jistabbilixxi gruppi ta’ ħidma ġodda sabiex jassistuh fil-qadi ta’ dmirijietu.
   
      Magħmul fi Brussell, 22 ta’ Marzu 2007.
      
         
            Għall-Kumitat konġunt
         
         
            Il-President
         
         Dirk LANGE
      
   
   
      ANNESS
      Termini ta’ Referenza u Struttura tal-Gruppi ta’ Ħidma KE – Albanija taħt il-Ftehim Interim
      1.   Għamla u Presidenza
      Il-gruppi ta’ ħidma għandhom ikunu magħmula minn rappreżentanti tal-Kummissjoni Ewropea u minn rappreżentanti tal-gvern tar-Repubblika ta’ l-Albanija (minn hawn ’il quddiem imsejħa “Albanija”). Għandhom ikunu preseduti alternattivament miż-żewġ Partijiet. L-Istati Membri jkunu informati dwar il-laqgħat tal-gruppi ta’ ħidma.
      2.   Segretarjat
      Uffiċċjal tal-Kummissjoni Ewropea u uffiċjal tal-gvern ta’ l-Albanija għandhom jaġixxu b’mod konġunt bħala segretarji ta’ kull grupp ta’ ħidma.
      Il-komunikazzjonijiet kollha li jikkonċernaw il-gruppi ta’ ħidma għandhom jintbagħtu lis-segretarji tal-grupp ta’ ħidma relevanti.
      3.   Laqgħat
      Il-gruppi ta’ ħidma għandhom jiltaqgħu regolarment darba fis-sena, u kull meta jkun meħtieġ miċ-ċirkostanzi, bi ftehim bejn iż-żewġ Partijiet. Kull laqgħa ta’ grupp ta’ ħidma għandha sseħħ fil-ħin u l-post miftiehem bejn iż-żewġ Partijiet.
      Jekk iż-żewġ Partijiet jaqblu, il-gruppi ta’ ħidma jistgħu jistiednu esperti għal-laqgħat tagħhom sabiex jipprovdu l-informazzjoni speċifika mitluba.
      4.   Materji trattati
      Il-gruppi ta’ ħidma għandhom jiddiskutu kwistjonijiet skond l-istruttura multi-dixxiplinarja, tal-gruppi ta’ ħidma, disposta hawn taħt. L-implimentazzjoni ta’ l-IA u tas-Sħubija Ewropea, il-preparazzjoni għall-implimentazzjoni tal-Ftehim ta’ Stabilizzazzjoni u Assoċjazzjoni (SAA), u l-progress fir-rigward ta’ l-approssimazzjoni, l-implimentazzjoni u l-infurzar tal-legiżlazzjoni għandhom jiġu eżaminati fl-oqsma kollha relevanti. Il-gruppi ta’ ħidma għandhom jeżaminaw kwalunkwe problema li tista’ tinqala’ fis-setturi relevanti tagħhom u għandhom jissuġġerixxu passi li possibbilment jittieħdu.
      Il-gruppi ta’ ħidma għandhom iservu wkoll bħala fora għal kjarifika ulterjuri ta’ l-acquis communautaire u għandu jiġi rivedut il-progress magħmul mill-Albanija fil-konformità ma’ l-acquis skond l-impenji assunti fil-Ftehim Interim.
      5.   Minuti
      Għandu jkun stabbilit abbozz tal-minuti ta’ kull grupp ta’ ħidma fi żmien xahrejn wara l-laqgħa. Ladarba ż-żewġ Partijiet jaqblu dwarhom, għandha tintbagħat kopja tal-minuti mis-segretarju tal-grupp ta’ ħidma lis-segretarju tal-Kumitat Konġunt.
      6.   Pubbliċità
      Sakemm ma jiġix deċiż diversament, il-laqgħat tal-gruppi ta’ ħidma m'għandhomx ikunu pubbliċi.
      7.   L-istruttura tal-gruppi ta’ ħidma
      
                  1.
               
               
                  Grupp ta’ Ħidma dwar il-Kummerċ, l-Industrija, id-Dwana u t-Tassazzjoni,
               
            
                  2.
               
               
                  Grupp ta’ Ħidma dwar l-Agrikoltura u s-Sajd,
               
            
                  3.
               
               
                  Grupp ta’ Ħidma dwar is-Suq Intern u l-Kompetizzjoni,
               
            
                  4.
               
               
                  Grupp ta’ Ħidma dwar Kwistjonijiet Ekonomiċi u Finanzjarji u l-Istatistika,
               
            
                  5.
               
               
                  Grupp ta’ Ħidma dwar l-Innovazzjoni, is-Soċjetà Informatika u l-Politika Soċjali,
               
            
                  6.
               
               
                  Grupp ta’ Ħidma dwar it-Trasport, l-Ambjent, l-Enerġija, u l-Iżvilupp Reġjonali.